L’Aeroport de Barcelona ha estrenat aquest matí una nova connexió directa amb Ciutat de Mèxic, que opera la companyia Emirates i s’afegeix a l’oferta d’Aeromexico. El vol tindrà el seu origen a Dubai i volarà fins al país nord-americà fent parada a la capital catalana per la concessió que el Ministeri de Foment espanyol ha fet de la cinquena llibertat aèria, que permet les companyies aèries comercialitzar trajectes amb passatgers i mercaderies entre dos països tercers. D’aquesta manera, l’aeroport actuarà com a punt d’enllaç entre Àsia i Amèrica. Anteriorment, també ho va fer Singapore Airlines, que unia Singapur i São Paulo també amb parada a Barcelona. El vol es va deixar d’operar a l’octubre de fa tres anys perquè no era rendible per a la companyia, que es va centrar en la connexió només entre la capital catalana i del petit país asiàtic.

Emirates operarà la nova ruta amb un Boeing 777-200LR amb capacitat per uns 300 passatgers: 38 en classe business i 264 en classe turista. La ruta d’Emirates sortirà de Dubai a les 3.30 (hora local) i aterrarà a Barcelona a les 8,00 per tornar a volar a les 9.55 fins a Mèxic, on arribarà a les 16.15 del mateix dia. El vol de tornada sortirà de Mèxic a les 19.40 (hora local) i aterrarà a Barcelona l’endemà a les 13.25. L’avió sortirà cap a Dubai a les 15.10 on arribarà a les 00.45 de l’endemà.

La nova connexió entre Barcelona i Mèxic DF se suma a la d’Aeromexico, que al juny va recuperar el trajecte directe entre les dues ciutats —després d’haver-ho fet entre el 2012 i el 2017— davant la imminent posada en marxa del vol d’Emirates. El director de vendes internacionals de la companyia, Paul Verhagen, es va referir aleshores a la possibilitat que la companyia asiàtica oferís el mateix servei assegurant que la competència seria ‘benvinguda’ i que Aeroméxico ja havia previst començar aquest trajecte en una decisió basada en ‘la demanda que existeix’ i en ‘els llaços entre Catalunya i Mèxic’.

A la inauguració de la nova ruta hi han assistit, entre d’altres, directius de la companyia; el secretari d’Infraestructures i Mobilitat, Isidre Gavín; i la directora de l’aeroport, Sonia Corrochano. Un cop finalitzat l’acte, el vol ha reprès la marxa cap a Mèxic al voltant de dos quarts d’onze del matí, hora local.